三藩亂起，延平郡王鄭經戰清軍於閩粵，令陳永華為東寧總制，並立長子克𡒉為世子監國，持監國世孫璽。克𡒉剛毅果決，頗有乃祖之風，又得其翁永華相輔，政令尚行。永曆三十四年，鄭經戰清軍不敵而返，永華為馮錫範、劉國軒忌，辭歸，尋病終；次年，鄭經薨，授克𡒉監國劍印，並托孤錫範、國軒。克𡒉監國之時，處事秉直，宗室、諸將無不忌恨，乃意將另立。馮錫範、鄭聰等，皆欲立克𡒉弟克塽。克塽亦馮錫範婿也。經逝僅二日，東寧之變起，眾臣謁經母董太妃於北園別館，乃允廢克𡒉監國位。克𡒉不從，錫範等譖克𡒉非鄭氏親出，弒之。